PLANUL DE PACE PENTRU ORIENTUL MIJLOCIU

aprilie 2003

("FOAIA DE PARCURS")

 

1. Consideraţii generale 

  

O serie de state care alcătuiesc regiunea Orientului Mijlociu au fost recunoscute din punct de vedere politic după cel de-al doilea război mondial ca rezultat a doi factori: dezmembrarea de proporţii a mişcării naţionaliste arabe, stimulată de britanici în timpul primului război mondial pentru a slăbi Imperiul Otoman, şi acceptarea de către comunitatea internaţională a existenţei unui stat pentru populaţia evreiască ieşită din cea mai groaznică persecuţie a istoriei.

Potrivit istoricilor, două naţiuni, Franţa şi Marea Britanie, poartă în principal responsabilitatea pentru unele dintre dezastrele diplomatice ale perioadei interbelice, aceasta deoarece liderii politici ai vremii au dorit să impună statelor din zona Orientului Mijlociu frontiere şi regimuri politice în care popoarele nu se recunoşteau. A fost cazul mai multor provincii turceşti, care au cuprins teritorii din Irak şi până la Locurile Sfinte. 

Astfel, în anul 1920, Franţa a primit din partea Ligii Naţiunilor mandatul de a pregăti Libanul şi Siria pentru independenţă. Marea Britanie a primit aceeaşi responsabilitate pentru Palestina şi a propus o împărţire între două state, unul evreu, altul arab. În acelaşi an, la Conferinţa de la San Remo, este prezentată Declaraţia Balfour, iar peste doi ani Liga Naţiunilor decide crearea statului evreiesc pe teritoriul palestinian, în ciuda protestelor asociaţiilor musulmane şi creştine din regiune, unde violenţele arabo-evreieşti se intensifică. Frontierele acestora au fost stabilite, în iulie 1937, de către Comisia Peel, dar punerea în aplicare a planului a fost stopată de declanşarea celui de-al doilea război mondial.

La sfârşitul războiului, una din primele decizii ale noii Organizaţii a Naţiunilor Unite a fost aceea de a aproba un plan de împărţire similar celui de dinaintea războiului, apariţia în final a unui singur stat, Israelul, datorându-se faptului că statele arabe învecinate au respins planul de împărţire a teritoriilor palestiniene.

 

Evoluţia relaţiilor dintre diferitele naţiuni arabe şi dintre acestea şi statul Israel a marcat ulterior istoria regiunii şi o mare parte a relaţiilor externe ale puterilor mari şi mijlocii, începând cu anul 1947. În noiembrie 1947, ONU recomandă împărţirea Palestinei între un stat evreu, care să ocupe 54% din teritoriu şi un stat arab pe restul de 46%, fapt care conduce la declanşarea războiului arabo-israelian în 1948. Opt războaie, valuri de terorism şi un nivel scăzut de democraţie, cu excepţia Israelului, au marcat un scenariu geopolitic teribil, care are şansa de a fi remodelat pe baze mai juste. Faptul că, în prezent, întreaga comunitate internaţională recunoaşte necesitatea existenţei unui stat palestinian, poate constitui o bază esenţială, chiar dacă insuficientă, pentru a reduce conflictele din zonă.

După primul război din Golf (1991), în care Yasser Arafat s-a situat de partea lui Saddam Hussein, s-au succedat o serie de acţiuni generatoare de speranţă pentru rezolvarea conflictului: Conferinţa de pace de la Madrid (1991), convorbiri secrete şi publice între israelieni şi palestinieni, acordurile de la Oslo (1993), colaborarea în domeniul securităţii dintre israelieni şi palestinieni, crearea unei Autorităţi Naţionale Palestiniene în teritoriile ocupate, un plan de repliere în etape a forţelor israeliene, care trebuia să se încheie cu proclamarea statului palestinian, discuţia privind statutul definitiv al Ierusalimului, principala sursă a neînţelegerilor. Toate aceste acţiuni nu s-au soldat cu nici un rezultat, terorismul reinstalându-se pe scena politică a regiunii ca principal instrument de presiune şi negociere. Pe acest fundal, au fost ratate şanse precum cele de la Camp David II (2000), Taba şi Sharm-el-Sheikh (2001), nici implicarea extraordinară a fostei Administraţii americane şi nici eforturile statelor europene neconducând la o deblocare a situaţiei.

Victoria obţinută de coaliţia anglo-americană asupra regimului irakian condus de Saddam Hussein a deschis o perioadă de schimbări profunde în întreaga regiune a Orientului Mijlociu. Înlăturarea unuia dintre guvernele care stimula şi finanţa terorismul, paşii realizaţi de palestinieni spre instituirea unei democraţii, precum şi alegerea lui Mahmoud Abbas în funcţia de premier palestinian sunt elementele unei noi oportunităţi. S-a construit un nou scenariu în care ponderea principală va trebui să revină progresului, modernizării şi dezvoltării, dreptului, instituţiilor, parlamentelor alese democratic, respectului faţă de legalitatea internaţională, separaţiei clare dintre religie şi putere.

Coloniile israeliene din Fâşia Gaza - februarie 1992

West Bank

 

2. Aspecte principale ale conflictului israeliano-palestinian 

Dosarul conflictului israeliano-palestinian cuprinde unele dintre aspectele fundamentale ale dreptului la existenţă a două naţiuni diferite în cel mai profund sens, acela al identităţii religioase. 

Problemele aflate la baza acestui conflict, simple în esenţă, dar care durează încă de la înfiinţarea statului Israel, sunt, pentru ambele părţi, determinante pentru identitatea lor naţională: 

▪ problema delimitării şi a suveranităţii teritoriale a celor două state israelian şi palestinian; 

▪ problema Ierusalimului (colonizarea părţii de est a oraşului de către Israel) revendicat de reprezentanţi ai religiilor iudaiste şi islamiste; 

▪ problema refugiaţilor - pune în discuţie situaţia populaţiei palestiniene în regiune şi dreptul la reîntoarcere a refugiaţilor palestinieni; 

▪ problema coloniilor - vizează coloniile evreieşti din teritoriile ocupate şi impactul lor asupra economiei palestiniene; 

▪ problema creării noului stat palestinian - implică stabilirea tipului de stat, a teritoriului, a populaţiei şi a suveranităţii palestiniene asupra teritoriului respectiv; 

▪ problema prizonierilor - se referă la eliberarea prizonierilor palestinieni şi la tratamentul aplicat deţinuţilor palestinieni în închisorile israeliene; 

▪ problema apei - impune ca în teritoriile palestiniene aceasta să aibă un loc aparte în cadrul negocierilor de pace şi să fie pusă în evidenţă dimensiunea sa regională. 

 

Problema Ierusalimului 

 

Ierusalimul, vechea capitală a Iudeii, se află la confluenţa a trei religii creştinismul, iudaismul şi islamismul, fiind unul dintre cele mai importante centre spirituale şi religioase din lume. Este locul unde a fost construit de evrei Templul Sfânt, dar şi locul unde se află Moscheea Al-Aqsa, al treilea loc sfânt ca importanţă în religia islamică. Noţiunii juridice de stat al Israelului i se substituie conceptul biblic de pământ al Israelului. 

Religia reprezintă, atât în cazul iudaismului, cât şi în cel al islamismului, pilonii definirii identitare, care s-au transformat, de multe ori, în motivaţii ale strategiilor politice şi cauză principală a conflictelor. Politica a tins adesea, în cadrul acestor comunităţi, să voaleze autenticul mesaj religios, folosindu-se de acesta din urmă drept pretext pentru a-şi justifica tendinţele autoritare şi cuceritoare.

Ierusalim 

 

Disputa asupra Ierusalimului de Est, ocupat de israelieni în 1967, a devenit cauză a conflictului israeliano-palestinian, în contextul în care, după ani de negocieri, palestinienilor le-a fost refuzat, în repetate rânduri, unul dintre drepturile lor fundamentale, dreptul la identitate naţională, iar israelienilor li se impune, din ce în ce mai puternic, cedarea unor părţi din Ierusalim, adică, potrivit percepţiei israelienilor, a unei părţi din acest drept la identitate naţională. 

Prin Rezoluţia 181 a Adunării Generale a Organizaţiei Naţiunilor Unite, Ierusalimul a fost declarat ca fiind corpus separatum - teritoriu aflat sub administrare internaţională, sub auspiciile ONU. Acelaşi statut al Ierusalimului a fost reiterat prin Rezoluţia 303 (9 decembrie 1949) a Adunării Generale a Naţiunilor Unite. 

Deşi Oraşul Sfânt este principalul centru politic şi religios, el nu deţine privilegiul de a fi considerat capitala ţării. Pe ansamblu, populaţia palestiniană rămâne marcată de puternice rupturi pe verticală şi de entităţi-regiuni care îşi au propriile centre: Haifa pentru Galileea, Safad pentru nordul vecin Libanului, Nablus pentru regiunea Centrul interior. Totuşi, numai Ierusalimul deţine o funcţie dublă, întrucât el este în acelaşi timp centrul regiunii Ierusalim-Bethleem şi cel al întregului teritoriu palestinian. Această topografie socio-politică va avea consecinţe determinante: în întreaga regiune palestiniană, puterea centrală a fost şi rămâne în mare parte bazată pe o formă de confederaţie între regiunile sus-menţionate. 

 

Problema refugiaţilor

 

Din anul 1948, în urma războiului care a urmat creării statului Israel, începe aplicarea planului de împărţire propus de Organizaţia Naţiunilor Unite în septembrie 1947, consecinţa fiind exodul majorităţii populaţiei arabe din teritoriul palestinian. Astfel, în perioada 1947-1949 au loc patru valuri de exod ale populaţiei locale, care au totalizat 800000-900000 persoane, mai ales burghezia urbană din Jaffa, Haifa şi Ierusalim.

Potrivit statisticilor, astăzi există aproximativ 4 milioane refugiaţi, care se declară a fi palestinieni, cele mai importante locaţii fiind: Iordania (900.000), Iudeea şi Samaria (900.000), Fâşia Gaza (700.000), Israel (650.000), Liban (150.000), Siria (150.000), celelalte state arabe din Golful Persic (250.000). Numai în Israel şi Iordania palestinienilor le sunt recunoscute drepturi cetăţeneşti.

 

Problema coloniilor

 

În anul 1967, în urma războiului de 6 zile, Israelul ocupă teritoriile West Bank (5860 km2) şi Fâşia Gaza (378 km2), unde construieşte aşezări israeliene în care locuiesc aproximativ 220.000 de persoane, majoritatea în teritoriile West Bank.

Palestinienii au cerut în repetate rânduri retragerea israelienilor din teritoriile ocupate şi evacuarea aşezărilor evreieşti, precum şi recunoaşterea de către partea israeliană a drepturilor refugiaţilor de reîntoarcere în Israel, potrivit prevederilor Rezoluţiei 194 (11 decembrie 1948) a Adunării Generale a Naţiunilor Unite. Politica Israelului a fost, însă, continua extindere a aşezărilor populate de evrei, în ciuda opoziţiei organizaţiilor internaţionale şi eforturilor acestora de instaurare a procesului de pace israeliano-palestinian. În urma negocierilor de la Camp David II (iulie 2000) şi Taba (ianuarie 2001), liderii israelieni au hotărât retragerea parţială din teritoriile West Bank şi Fâşia Gaza, dar zona rămâne separată printr-un coridor de control israelian. 

Enclava Ierihon (65 km2) a trecut sub controlul Autorităţii palestiniene în mai 1994. Aceasta a preluat apoi controlul asupra altor nouă teritorii, între care Nablus, Ramallah şi Bethleem. Aceste enclave sunt legate între ele doar prin câteva căi de acces aflate într-o stare deosebit de proastă. În paralel cu politica de colonizare evreiască în jurul acestor localitati, guvernul israelian a construit autostrăzi şi şosele ocolitoare, menite să izoleze şi mai mult enclavele. În prezent, palestinienii nu deţin decât 4% din Cisiordania şi 60% din Gaza.

 

Problema apei

 

Apa este considerată resursă naţională de importanţă strategică a Israelului. Teritoriul Israelului a avut dintotdeuna resurse sărace de apă. Astăzi, problema apei s-a transformat într-o criză, pe care autorităţile israeliene încearcă să o rezolve atât la nivel economic, cât şi la nivel politic. 80% din potenţialul resurselor de apă sunt concentrate în partea de nord a ţării şi numai 20% în sud. 

Ca majoritatea conflictelor care s-au purtat în jurul resurselor naturale, şi conflictul care a avut drept cauză problema apei a fost escaladat, transformându-se în războaie pentru cucerirea teritoriilor bogate în resurse de apă. De altfel, problema apei a reprezentat cauza oficială centrală a Războiului de 6 zile din 1967, în urma căruia Israelul a ocupat Fâşia Gaza şi West Bank. Pentru Israel, apa reprezintă, în esenţă, parte integrantă a teritoriului israelian şi resursă necesară dezvoltării şi evoluţiei sale. Pe de altă parte, palestinienii, parte a lumii arabe, consideră apa ca o coordonată fundamentală a afirmării lor naţionale. 

Teritorii aflate încă în dispută, ca West Bank, Înălţimile Golan sau aproape întreg cursul superior al râului Iordanului, frontiera de est a West Bank, reprezintă bazine hidrografice indispensabile părţilor aflate în conflict. 

 

Crearea statului palestinian 

 

Palestinienii doresc crearea unui stat independent în teritoriile West Bank şi Fâşia Gaza. Israelienii, pe de altă parte, se opun creării acestuia, considerând că un stat palestinian ar putea deveni o bază a grupărilor teroriste. În urma îndelungatelor negocieri israeliano-palestiniene, mediate de organizaţiile internaţionale, guvernul israelian a acceptat înfiinţarea unui stat palestinian demilitarizat, cu control asupra frontierelor şi resurselor. 

Organizaţia Naţiunilor Unite şi Statele Unite au fost şi continuă să rămână promotori ai procesului de pace israeliano-palestinian, fiind iniţiatoare, în aprilie 2003, împreună cu Uniunea Europeană şi Rusia, ale documentului cunoscut sub denumirea de "Foaie de Parcurs", care cuprinde Planul de Pace pentru Orientul Mijlociu, document ce prevede, în esenţă, crearea unui stat palestinian independent până în anul 2005. 

Foaia de parcurs este, de fapt, rezumatul documentelor internaţionale esenţiale, elaborate în decursul timpului, cu privire la instaurarea păcii israeliano-palestiniene, făcând referire la posibilele soluţii pentru toate problemele nerezolvate şi discutate în nenumăratele runde de negocieri, în care au fost implicate deopotrivă cele două părţi, israeliană şi palestiniană, precum şi organisme internaţionale şi alte state ale lumii. 

  

3. "Foaia de parcurs" privind reglementarea problemei israeliano-palestiniene

 

Crearea unui nou stat - soluţia conflictului israeliano-palestinian 

 

Soluţia conflictului israeliano-palestinian poate fi doar aceea a stopării violenţelor şi a acţiunilor teroriste, acest deziderat putând fi atins, pe de o parte, atunci când poporul palestinian şi liderii săi vor acţiona decisiv împotriva terorii şi vor fi capabili să construiască o societate democratică bazată pe toleranţă şi liberatate, iar pe de altă parte, atunci când Israelul va fi gata să facă tot ceea ce este necesar pentru crearea unui nou stat palestinian democratic. Cvartetul va asista şi va facilita implementarea planului, începând cu faza I, care include discuţii directe între cele două părţi. Planul stabileşte o perioadă de timp rezonabilă pentru implementare. Cu toate acestea, performanţele planului vor depinde de eforturile celor două părţi şi de capacitatea acestora de a respecta cerinţele impuse. 

Soluţionarea problemei, negociată între cele două părţi, va avea drept rezultat crearea unui stat palestinian democratic, care să trăiască în pace şi securitate cu Israelul şi cu ceilalţi vecini. Această soluţionare, ce va conduce la rezolvarea conflictului israeliano-palestinian şi la încheierea ocupaţiei israeliene care a început în anul 1967, are la bază hotărârile Conferinţei de la Madrid, Rezoluţiile 242 (22 noiembrie 1967), 338 (22 octombrie 1973), 1397 (12 martie 2002) ale Consiliului de Securitate al ONU şi iniţiativa de pace a prinţului Abdullah al Arabiei Saudite, supusă aprobării summit-ului Ligii Arabe de la Beirut (2003), care solicită statelor arabe acceptarea Israelului drept un stat vecin cu care trebuie să se convieţuiască în pace şi securitate. Iniţiativa reprezintă un element vital pentru eforturile internaţionale de pace, incluzând conflictele israeliano-sirian şi israeliano-libanez. 

Cvartetul se va reuni periodic la nivel înalt pentru a evalua progresele celor două părţi şi stadiul implementării planului.

 

▪ Faza I - Stoparea terorii şi a violenţelor, normalizarea vieţii poporului palestinian, înfiinţarea şi menţinerea instituţiilor de stat palestiniene - mai 2003

Pe parcursul fazei I, palestinienii şi israelienii vor înceta necondiţionat acţiunile violente. Cele două părţi vor trebui să reia cooperarea în domeniul securităţii în baza Planului Tenet pentru stoparea terorismului şi se va demara acţiunea de restructurare a serviciilor secrete palestiniene. Partea palestiniană va demara reforma politică necesară funcţionării unui stat suveran, redactarea unei Constituţii şi adoptarea unei legi electorale pentru desfăşurarea de alegeri libere, deschise şi corecte. Israelul se va retrage din teritoriile ocupate după 28 septembrie 2000, cele două părţi trebuind să ia măsuri pentru revenirea la starea de fapt existentă înaintea acelei date, de asemenea se vor stopa toate acţiunile de colonizare, potrivit prevederilor Raportului Mitchell. 

Liderii palestinieni vor trebui să declare fără echivoc dreptul statului israelien de a exista în pace şi securitate şi vor solicita încetarea imediată şi necondiţionată a acţiunilor violente îndreptate împotriva cetăţenilor israelieni. Toate instituţiile palestiniene vor înceta orice acţiune de incitare a părţii israeliene.

De asemenea, liderii israelieni vor trebui să afirme fără echivoc angajamentul pentru crearea unui stat palestinian independent şi suveran, care să existe în pace şi securitate, şi vor solicita încetarea imediată şi necondiţionată a acţiunilor violente îndreptate împotriva cetăţenilor palestinieni. Toate instituţiile israeliene vor înceta orice acţiune de incitare a părţii palestiniene.

Securitate

▪ partea palestiniană trebuie să acţioneze pentru stoparea violenţelor şi a acţiunilor teroriste, trebuind să depună eforturi pentru arestarea persoanelor care desfăşoară astfel de activităţi, pentru eliminarea grupărilor care planifică şi desfăşoară acţiuni violente împotriva statului israelian;

▪ se impune reconstrucţia şi reorientarea structurilor Autorităţii Palestiniene, aceasta trebuind să fie sprijinită în activitatea de dezarmare a grupărilor teroriste şi de distrugere a capabilităţilor şi infrastructurii acestora. Aceste activităţi vor cuprinde: confiscarea armamentelor, eliminarea traficului ilegal de arme şi consolidarea autorităţii în domeniul securităţii, fără asociere cu teroarea şi corupţia;

▪ Guvernul israelian nu va mai emite hotărâri care să aibă drept efect desfăşurarea de acţiuni de deportare, atacuri asupra civililor, confiscarea/demolarea locuinţelor şi proprietăţilor palestinienilor, distrugerea instituţiilor şi infrastructurii palestiniene sau să ia alte măsuri ce contravin prevederilor planului Tenet;

▪ pe baza mecanismelor şi resurselor existente în zonă, reprezentanţii Cvartetului vor monitoriza eforturile depuse de cele două părţi şi vor iniţia acţiuni de consultare pentru implementarea planului de pace. În baza acordurilor anterioare, SUA vor revizui planurile de securitate şi cooperare zonală împreună cu reprezentanţii Egiptului şi Iordaniei;

▪ toate structurile de securitate palestiniene vor fi grupate în trei servicii care vor fi în subordinea Ministerului de Interne;

▪ forţele de securitate palestiniene care au fost supuse procesului de restructurare şi armata israeliană vor coopera pentru implementarea securităţii în regiune potrivit prevederilor planului Tenet, această activitate incluzând şi întâlniri de lucru cu participarea oficialilor americani;

▪ statele arabe vor elimina orice formă de sprijin pentru grupările teroriste care acţionează în zonă;

▪ donatorii care sprijină eforturile părţii palestiniene vor folosi conturile puse la dispoziţie de Ministerul de Finanţe palestinian. 

Construirea instituţiilor palestiniene

▪ se va acţiona rapid pentru redactarea unei Constituţii palestiniene. În cel mai scurt timp posibil, Comisia parlamentară investită în acest sens va supune dezbaterii publice Constituţia viitorului stat, iar după alegeri o va supune spre aprobare instituţiilor nou create;

▪ primului ministru interimar şi cabinetului acestuia le revine prerogativa puterii executive necesare desfăşurării activităţii;

▪ Guvernul israelian va facilita transportul oficialilor palestinieni pentru desfăşurarea reuniunilor Parlamentului şi ale cabinetului, pentru participarea la reuniunile internaţionale pe teme de securitate, pentru procesul electoral, precum şi pentru celelalte activităţi necesare reformelor;

▪ ministerele palestiniene vor fi învestite cu competenţele necesare desfăşurării procesului de reformă. Acest fapt se va realiza cu respectarea principiului separaţiei puterilor în stat;

▪ va fi constituită o comisie electorală palestiniană independentă. Parlamentul palestinian va revizui legea electorală. Atingerea nivelului dorit în sectoarele judiciare, administrative şi economice palestiniene va fi stabilit de Forţa Internaţională pentru Reforma Palestiniană; 

▪ cât mai curând posibil, în baza unor dezbateri deschise, a selecţiei transparente a candidaţilor, a procesului de constituire a partidelor politice şi a unei campanii electorale libere, partea palestiniană va organiza alegeri libere, deschise şi corecte;

▪ Guvernul israelian va facilita accesul Forţei Internaţionale la supravegherea alegerilor, la registrele de alegători, depunerea candidaturilor şi procesul de votare propriu-zis;

▪ Guvernul israelian va redeschide Camera palestiniană de Comerţ, precum şi alte instituţii care au sediul în Ierusalimul de Est, potrivit acordurilor semnate între cele două părţi.

Problema umanitară

▪ Israelul va lua toate măsurile pentru reglementarea problemei umanitare. Cele două părţi vor implementa reglementările Raportului Bertini privind ameliorarea condiţiilor de viaţă, ridicarea stării excepţionale, eliminarea restricţiilor pentru circulaţia persoanelor şi produselor şi asigurarea condiţiilor pentru accesul liber al personalului instituţiilor umanitare;

▪ Comitetul de Asistenţă Liaison (AHLC) va analiza situaţia umanitară şi va schiţa perspectivele dezvoltării regiunii în baza fondurilor de asistenţă ale donatorilor;

▪ Guvernul Israelului şi Autoritatea Palestiniană vor gestiona activităţile financiare, inclusiv transferul de fonduri, potrivit unui mecanism de monitorizare transparent.

Societatea civilă

▪ societatea civilă va beneficia de sprijinul donatorilor, inclusiv prin resursele organizaţiilor neguvernamentale, pentru punerea în practică a programelor de dezvoltare a sectorului privat şi a altor iniţiative.

  

Reglementări 

▪ Guvernul israelian nu va mai pune în aplicare hotărârile luate împotriva părţii palestiniene după martie 2001;

▪ potrivit prevederilor raportului Mitchell, Israelul va stopa orice activitate de colonizare.

 

▪ Faza a II-a - perioada de tranziţie iunie - decembrie 2003 

În această fază, eforturile vor fi focalizate pentru crearea unui stat palestinian independent cu graniţe provizorii, care să se bucure de suveranitate şi care să aibă o Constituţie proprie. Acest obiectiv poate fi atins atunci când poporul palestinian va avea un lider care să acţioneze decisiv împotriva terorii şi care va pune în practică ideea de a construi o societate democratică bazată pe toleranţă şi libertate. Un astfel de lider va beneficia de sprijinul Cvartetului şi al întregii comunităţi internaţionale pentru acţiunea de reformare a instituţiilor civile şi militare.

Progresul acţiunilor desfăşurate în faza a II-a vor fi analizate de Cvartet, luând în considerare realizările celor două părţi. Pentru susţinerea eforturilor desfăşurate de palestinieni, faza a II-a va fi declanşată după desfăşurarea alegerilor şi va crea premisele noii construcţii instituţionale a statului palestinian. Principalele obiective ale acestei faze cuprind înfiinţarea statului palestinian independent, adoptarea unei Constituţii până la sfârşitul anului 2003, reformele politice şi instituţionale necesare funcţionării statului.

Conferinţa Internaţională 

Conferinţa Internaţională va fi convocată de Cvartet, după consultarea părţilor, în raport cu concluziile desprinse din analiza procesului electoral desfăşurat pe teritoriul palestinian, pentru sprijinirea creării noului stat.

▪ această reuniune va avea ca bază de discuţii procesul de pace global din Orientul Mijlociu şi va include aspecte ale dialogului israeliano-libanez şi israeliano-sirian;

▪ statele arabe vor reface formele de colaborare cu Israelul existente înaintea declanşării Intifadei;

▪ vor reintra în vigoare acordurile multilaterale regionale privind resursele de apă, mediul, dezvoltarea economică, problema refugiaţilor, controlul armamentelor;

▪ noua Constituţie a statului palestinian independent va fi finalizată şi adoptată de noile instituţii democratice alese;

▪ prerogativele cabinetului palestinian şi a primului-ministru, (instituţii provizorii), vor fi prevăzute de noua Constituţie;

▪ crearea unui stat palestinian independent, cu frontiere provizorii, reprezintă un proces angajat de cele două părţi, israeliană şi palestiniană. Ca parte a acestui proces, se vor implementa o serie de acorduri importante pentru întărirea colaborării dintre cele două părţi, care să cuprindă acţiuni de soluţionare a problemei legate de graniţele noului stat;

▪ se va întări rolului Cvartetului care monitorizează şi sprijinină procesul de pace din regiune; 

▪ Cvartetul va susţine recunoaşterea internaţională a statului palestinian, inclusiv posibilitatea ca acest stat să devină membru al Organizaţiei Naţiunilor Unite.

▪ Faza a III-a 

Obiectivele celei de-a III-a faze sunt consolidarea reformelor şi stabilizarea instituţiilor statului palestinian, asigurarea securităţii noului stat, precum şi negocierea acordului final dintre cele două părţi, până la sfârşitul anului 2005.

A doua Conferinţă Internaţională

A doua Conferinţă Internaţională va fi convocată de Cvartet, după consultarea părţilor, va sprijini acordul privind crearea statului palestinian, statutul Ierusalimului, frontierele celor două state, statutul refugiaţilor şi stabilirea autorităţii asupra teritoriilor aflate în dispută. De asemenea, a doua Conferinţă Internaţională va avea în vedere progresele proceselor de pace israelo-libaneze şi israelo-siriene.

▪ se vor continua reformele aflate pe agenda Forţei Internaţionale în pregătirea acordului final dintre cele două părţi. La nivelul comunităţii internaţionale, se vor depune eforturi pentru stabilizarea instituţiilor şi economiei palestiniene.

▪ acordul final dintre cele două părţi va fi semnat până la sfârşitul anului 2005 şi va cuprinde reglementarea justă a tuturor problemelor legate de populaţia regiunii.

▪ statele arabe vor dezvolta relaţii normale cu Israelul şi vor pune bazele unei securităţi regionale durabile în contextul rezolvării problemei palestiniene.

*

Israelul a formulat 15 amendamente esenţiale referitoare la acest document pe care şeful de cabinet al lui Ariel Sharon, Dov Weisglass, le-a prezentat reprezentanţilor Administraţiei americane. Printre solicitările formulate de Israel în privinţa foii de parcurs pentru pace se numără: 

- schimbarea liderului Autorităţii Naţionale Palestiniene;

- scepticismul privind respectarea de către palestinieni a securităţii Israelului; 

- condiţiile implementării etapelor cuprinse în foaia de parcurs - trecerea la următoarea etapă fără/cu realizarea deplină a etapei precedente;

- recunoaşterea de către palestinieni a dreptului de reîntoarcere al israelienilor şi dreptului acestora de existenţă în teritoriile unui stat Israelian independent, condiţie esenţială care, în opinia lui Ariel Sharon, va duce la încheierea conflictului israeliano-palestinian;

- eliminarea din textul documentului a menţiunilor "iniţiativei saudite" care prevăd stabilirea frontierelor Israelului în limitele din anul 1967; 

- definirea mai exactă a sintagmei "atribute de suveranitate" referitoare la statul palestinian, pe care documentul o precizează, detalierea caracteristicilor Statului Palestinian demilitarizat şi includerea în text a autorităţii Israelului de a controla frontierele, intrările şi ieşirile, precum şi spaţiul aerian;

- potrivit primului ministru israelian Ariel Sharon, noul stat palestinian va avea, într-o primă etapă, frontiere provizorii, care vor fi negociate cu reprezentanţii Israelului. În a doua etapă, conform rezultatului negocierilor ce vor face obiectul unui acord israeliano-palestinian, frontierele noului stat vor fi stabilite definitiv; 

- arestarea, interogarea sau reţinerea persoanelor bănuite de comiterea atentatelor teroriste asupra israelienilor şi Israelului, precum şi fondarea statului palestinian numai după eliminarea totală a structurilor şi infrastructurii reţelelor teroriste; 

- dezacordul privind menţionarea în foaia de parcurs a încetării construirii de aşezări în teritoriile palestiniene. 

 

 

4. Noi opinii şi puncte de vedere privind reglementarea problemei israeliano-palestiniene 

 

Preşedintele SUA, George W. Bush, a apreciat, la 3 iunie a.c., cu prilejul summit-ului americano-arab care a avut loc la Sharm el-Sheikh, în Orientul Mijlociu, că "o pace autentică este posibilă în regiune dacă toate părţile îşi îndeplinesc obligaţiile", reafirmând, totodată, propunerea de creare a unei zone de liber schimb între SUA şi ţările din Orientul Mijlociu, pentru a asigura pacea în regiune. 

La încheierea summit-ului preşedintele american a declarat că reuniunea a marcat progrese spre un acord de pace în întreaga regiune. George W. Bush a apreciat faptul că liderii arabi participanţi la summit au declarat că resping cu fermitate terorismul. El a promis, totodată, că-i va sprijini pe liderii israelieni şi palestinieni pentru a lua decizii care să permită instaurarea păcii în regiune. Liderul american le-a cerut ţărilor din întreaga regiune "să-şi deschidă piaţa" şi să se alăture SUA pentru a crea, în decurs de zece ani, "o zonă de liber schimb între Statele Unite şi Orientul Mijlociu". 

Preşedintele egiptean, Hosni Mubarak, a afirmat, la rândul său, că ţările arabe vor face tot posibilul pentru a lupta împotriva organizaţiilor teroriste: "Vom utiliza toate mijloacele posibile pentru a împiedica orice sprijin faţă de organizaţiile teroriste. Vom continua să sprijinim eforturile Autorităţii palestiniene în lupta sa împotriva violenţei şi ne vom asigura că ajutoarele noastre se vor îndrepta numai spre Autoritatea palestiniană". Hosni Mubarak a exprimat sprijinul ţărilor arabe participante la summit faţă de "foaia de parcurs". "Primim favorabil "foaia de parcurs" şi sprijinim hotărârea Autorităţii palestiniene de a-şi îndeplini angajamentele şi de a pune capăt violenţei", a declarat el. 

În acelaşi timp, liderii ţărilor arabe i-au cerut Israelului să-şi îndeplinească responsabilităţile "pentru a restaura încrederea şi a le permite palestinienilor revenirea la o viaţă normală, precum şi să aplice în totalitate angajamentele ce-i revin prin foaia de parcurs".

Cu ocazia vizitei în regiune, preşedintele american a participat şi lucrările summit-ului americano-israeliano-palestinian, care a avut loc la Aqaba.

Cu acest prilej, premierul israelian, Ariel Sharon, a pledat pentru desfiinţarea coloniilor construite în mod ilegal în teritoriile palestiniene, în timp ce omologul său palestinian, Mahmud Abbas, a cerut încetarea actelor de terorism împotriva Israelului. Preşedintele SUA, George W. Bush, a salutat angajamentul liderului israelian de a desfiinţa coloniile evreieşti. După declanşarea Intifadei (2000), israelienii au construit ilegal zeci de colonii, majoritatea în Cisiordania, multe dintre ele fiind create după ce Ariel Sharon a preluat conducerea cabinetului israelian, în urmă cu doi ani. Totodată, israelienii adepţi ai liniei dure afirmă că aşezările populate consolidează revendicările lor asupra pământurilor biblice, însă alţi israelieni consideră că aceste colonii ar scuti ţara de o ocupaţie costisitoare în Cisiordania şi Fâşia Gaza. 

Declaraţiile făcute de preşedintele SUA şi de premierii israelian şi palestinian în cadrul summit-ului de la Aqaba nu au avut ecou în rândul mişcărilor palestiniene. Grupul radical palestinian Frontul Democratic pentru Eliberarea Palestinei (FDLP) a cerut premierului palestinian, Mahmud Abbas, "să nu adere la şantajul premierului israelian", subliniind necesitatea unor "angajamente din partea ambelor părţi". Totodată, grupările palestiniene Hamas, Jihadul islamic şi Frontul Popular pentru Eliberarea Palestinei au avertizat, la puţin timp după încheierea summit-ului, că vor continua lupta armată împotriva Israelului. Toate grupările radicale musulmane din regiune s-au pronunţat împotriva turneului liderului american în Orientul Mijlociu, prin care George W. Bush încearcă să impulsioneze procesul de pace dintre palestinieni şi israelieni, dar şi între Israel şi ţările arabe. 

Liderul american a anunţat la sfârşitul reuniunii cu premierii israelian şi palestinian, că secretarul de stat american, Colin Powell, împreună cu consilierul prezidenţial pentru securitate, Condoleezza Rice, vor fi reprezentanţii săi personali în Orientul Mijlociu, misiunea lor fiind aceea de a ajuta părţile implicate în negocierile de pace. Reafirmând că susţine crearea unui stat palestinian independent şi, în egală măsură, garantarea securităţii statului evreu, George W. Bush a anunţat şi crearea unei misiuni de supraveghere a aplicării "foii de parcurs" - planul de pace elaborat de Cvartetul internaţional format din SUA, ONU, Rusia şi Uniunea Europeană. Misiunea de supraveghere va fi coordonată de John Wolf, adjunct al secretarului de stat american. 

În opinia preşedintelui american, premierul palestinian, Mahmud Abbas, "reprezintă cauza păcii". "Astăzi anunţăm care este obiectivul nostru: Pamântul Sfânt trebuie să fie împărţit între un stat al Palestinei şi un stat al Israelului, care să coexiste în pace cu toate ţările din Orientul Mijlociu. Cred că, în cele din urmă, pacea va fi instaurată", a declarat George W.Bush. 

*

După prezentarea "foii de parcurs", primul ministru israelian Ariel Sharon a acordat un interviu cotidianului "Ha'aretz", preluat şi de "La Stampa".

Analizând noua situaţie din Orientul Mijlociu după căderea regimului irakian, liderul israelian a apreciat: «Conducerea irakiană era oribilă şi criminală. Încă de acum 20 de ani Saddam Hussein a înţeles că era imposibil să cumpere o "Bombă pentru Islam", şi că trebuia să şi-o producă singur. De aceea înlăturarea ameninţării irakiene este cu siguranţă un lucru bun. Totuşi, aceasta nu înseamnă că toate problemele noastre au fast rezolvate. Iranul lucrează la producerea de arme de distrugere în masă şi este angajat să fabrice rachete balistice. Libia depune multe eforturi pentru a cumpăra arme nucleare. Şi în Arabia Saudită există un regim care garantează "ajutoare" interzise organizaţiilor teroriste. Acţiunea militară îndreptată împotriva Irakului a provocat un şoc în tot Orientul Mijlociu şi aduce cu sine perspectiva unor mari schimbări. Există posibilitatea instaurării unor relaţii diferite între noi şi statele arabe, între noi şi palestinieni. Nu putem neglija această oportunitate.»

Analizând problema coloniilor evreieşti, Ariel Sharon a apreciat: «Există anumite probleme asupra cărora suntem dispuşi să facem paşi înainte, chiar şi dureroşi. Dar există un lucru pe care l-am spus de mai multe ori preşedintelui american: "nu am făcut niciodată în trecut concesii pe marginea unor aspecte care privesc securitatea Israelului, şi nu le voi face niciodată în viitor". Aceasta este responsabilitatea istorică pe care o avem faţă de viitorul şi soarta Israelului. În cele din urmă noi vom fi cei care vom hotărî ce anume este periculos pentru Israel şi ce nu. Este vorba despre leagănul poporului ebraic, întreaga noastră istorie este legată de aceste locuri: Bethleem, Shiloh, Beit El. Ştiu că va trebui să ne despărţim de unele locuri a căror istorie se împleteşte cu întregul curs al istoriei noastre. Ca evreu, acest lucru mă nelinişteşte. Dar am hotărât să fac orice pas necesar pentru a ajunge la un acord. Şi cred că necesitatea raţională pentru a se ajunge la un acord este aceea de a nesocoti sentimentele mele.»

Liderul israelian a concluzionat: «Am acceptat ideea cu două state pentru două popoare. În cele din urmă acest lucru se va întâmpla, până la urmă va exista un stat palestinian. Eu privesc lucrurile în primul rând din perspectiva noastră: nu cred că noi trebuie să guvernăm un alt popor. Nu cred că avem puterea să o facem. Este o povară pentru opinia publică, ridică probleme etice şi implică grave probleme economice.»

*

Potrivit analiştilor cotidianului israelian "Ha'aretz" (11 aprilie 2003), recentul război din Irak a însemnat mai mult decât o manifestare a disponibilităţii SUA de a conduce un război ca un mare imperiu. 

«Alegerea Irakului nu a fost întâmplătoare. Irakul nu a fost ales pentru că prezenta un pericol strategic, chiar dacă s-ar fi găsit un depozit de arme chimice, este greu de crezut că acest fapt ar putea fi perceput drept un pericol global, existând state care sunt mult mai periculoase şi mai bine înarmate. Irakul a fost ales pentru că era un stat relativ slab, fără capacităţi militare deosebite, iar posibilitatea unui eşec american era minimă. 

Un singur stat din lume nu a sesizat încă, pe deplin, implicaţiile invadării Irakului de către SUA, iar această ţară este Israelul. Cu toate acestea, invadarea Irakului a redus dramatic "rezervele" israeliene de avantaje strategice. Şi nu pentru că Israelul nu a fost loial Statelor Unite. Problema este că Israelul nu este cu adevărat necesar. Marea însemnătate strategică a Israelului şi-a avut originea în abilitatea sa de a acţiona, sau de a constitui un potenţial pericol, într-o regiune în care SUA nu doreau să intervină direct. Israelul a fost o miniputere regională prin intermediul căreia a fost posibilă ameninţarea blocului sovietic şi a sateliţilor acestuia, precum şi a lumii arabe, Israelul protejând interesele americane.

Din momentul în care s-a hotărât o implicare americană directă nu mai este nevoie de mediatori. Mai mult, intervenţia americană în Orientul Mijlociu a fost decisă mai puţin pentru un interes economico-strategic şi mai mult pentru că este uşor de îndeplinit. În noua ordine mondială, petrolul arab nu este lipsit de importanţă, dar aceasta este mai mică decât altădată. 

Care va fi semnificaţia diminuării teritoriale a statutului Israel? Este puţin probabil că SUA vor exercita presiuni foarte mari asupra Israelului pentru a obţine soluţii politice durabile. Ministrul american al apărării, Donald Rumsfeld, nu este dispus să acorde o mare preţuire lui Y. Arafat şi succesorilor acestuia, ba chiar îl simpatizează pe premierul israelian, Ariel Sharon. Dar totul începe să coste prea mulţi bani şi sprijinul american va fi redus. În consecinţă, criza economică se va adânci iar democraţia israeliană va continua să se erodeze. Nu peste mult timp Israelul ar putea deveni pur şi simplu o altă ţară din lumea a treia care solicită ajutor de la cei generoşi.

Ce concluzie ar trebui să tragă Israelul din războiul irakian? Că ar trebui să se grăbească pentru a realiza pe cont propriu o soluţionare bună care să facă posibilă redresarea economiei şi începerea reabilitării societăţii şi a stării democraţiei. În noua ordine mondială, cel mai de preţ avantaj al Israelului nu este forţa sa militară ci apartenenţa reală la clubul ţărilor avansate.»

*

O altă opinie interesantă aparţine analiştilor cotidianului elveţian "Le Temps" (5 mai 2003) care apreciază că "o foaie de parcurs nu este nimic altceva decât un îndreptar pentru soldaţii neinstruiţi aflaţi în deplasare".

«În acest caz, foaia este menită să aducă - în doi timpi şi trei mişcări - pacea în Orientul Mijlociu. După un triplu salt periculos, un stat palestinian "independent, viabil şi suveran" ar urma să răsară din ruinele Ramallah şi ale altor oraşe devastate. Pacea este "rugată" să se instaleze în toamna anului 2004, când vor avea loc alegerile prezidenţiale din Statele Unite ale Americii. 

Foaia de parcurs, care are la bază rapoarte ale unor misiuni (Planul de securitate Tenet şi Raportul Mitchell), presupune ca va fi de-ajuns să se pocnească din degete pentru a se pune capăt terorismului Hamas şi Fatah, acţiunilor brutale ale Tsahalului (Armata israeliană) şi tendinţelor expansioniste ale minorităţii ce acţionează în Israel. Documentul subestimează capacităţile nocive ale grupurilor fanatizate şi rezistenţa colonilor evrei. Ura nu piere printr-un decret, iar calmarea violenţei nu are nimic comun cu cea a unei furtuni de nisip. Palestinienii sunt despărţiţi de israelieni de un zid al neîncrederii, mai înalt şi mai gros decât cel al Berlinului, iar sunetul trompetelor nu-l va face să cadă.

Iniţial, secretarul american de stat, Colin Powell, a cerut Siriei şi apoi Libanului să favorizeze căutarea unei soluţii, adică să-i neutralizeze pe extremiştii ce-şi găsesc refugiu aceste state. În prezent, el se străduieşte să reinstaureze cooperarea în domeniul securităţii între guvernul lui Ariel Sharon şi noul prim-ministru al Autorităţii Naţionale Palestiniene. Interlocutorii lui C. Powell ştiu că, în cazul în care "blânda sa fermitate" nu va fi ascultată, se va recurge la alte căi pentru a face auzită vocea americanilor. Or, tocmai, ceea ce s-a petrecut recent în Irak provoacă atât mânie, cât şi teamă. Până şi premierul israelian priveşte cu scepticism obiectivul american declarat de domolire a sentimentelor religioase.

Poate că punerea în aplicare a foii de parcurs ar câştiga în greutate dacă nu ar fi clar rodul SUA. Ele par să uite că documentul a fost redactat în colaborare - Uniunea Europeană, Rusia şi secretarul general al Organizaţiei Naţiunilor Unite fiind co-semnatarii acestuia. SUA interpretează, însă, singure această partitură pentru un cvartet. (…)

Prevederea care deosebeşte în mod esenţial această iniţiativă de cele anterioare constă în insistenţa cu care israelienilor şi palestinienilor li se cere să renunţe la demersul potrivit căruia fiecare parte îi cere celeilalte să facă primul pas. "Foaia de parcurs" le cere palestinienilor să facă efortul deplin de a pune capăt terorismului, efort care în mod sigur va necesita timp, precizând că este vorba de un prim pas necondiţionat pe care aceştia trebuie să-l facă independent de măsurile impuse părţii israeliene de către aceeaşi iniţiativă de pace. În acelaşi timp, "foaia de parcurs" îi obligă pe israelieni să pună imediat şi necondiţionat capăt activităţii de colonizare a teritoriilor palestiniene. Măsurile solicitate de "foaia de parcurs" nu pot fi îndeplinite imediat şi simultan. Prin urmare, dacă oficialii care alcătuiesc mecanismul de monitorizare conceput şi prevăzut pentru această iniţiativă de pace apreciază că una din părţi nu şi-a respectat obligaţiile, procesul va fi suspendat. 

Doar dreptatea poate stăvili violenţa. Pentru palestinieni, cărora li se cere, în prealabil, să reducă armele la tăcere, dreptatea nu este, însă, înscrisă în foaia de parcurs.»

*

Potrivit unuia dintre cei mai apreciaţi analişti israelieni, Shlomo Avineri, recentul impuls dat de către preşedintele George W. Bush aşa-numitei "foi de parcurs" a Orientului Mijlociu este binevenit, iar faptul că atât Israelul cât şi palestinienii l-au acceptat este de bun augur, deşi şansele ca acesta să aducă un progres real rămân mai degrabă mici.

Motivele sunt multiple: în primul rând, ceea ce este denumită "foaie de parcurs" este în realitate cu puţin peste o listă a dorinţelor ce trebuie împlinite pentru a realiza pacea între Israel şi palestinieni. Este un set nobil de valori, dar apare uneori ca fiind departe de realităţile politice ale regiunii. De exemplu, "foaia de parcurs" arată în mod just că soluţionarea conflictului israeliano-palestinian nu se poate face într-un spaţiu gol şi toate consideraţiile regionale trebuie luate în calcul. Planul cere Israelului o serie de concesii greu de îndeplinit: retragerea din Cisiordania şi Fâşia Gaza, dărâmarea locuinţelor coloniştilor, un anumit compromis asupra Ierusalimului.

În acelaşi timp, Cvartetul, care a conceput "foaia de parcurs", conştientizează faptul că Israelul nu poate fi convins să facă asemenea concesii în lipsa unei schimbări fundamentale a atitudinii generale a lumii arabe faţă de existenţa statului Israel. În ciuda păcii cu Egiptul şi Iordania, Israelul rămâne ameninţat de state ca Siria şi Liban, ale căror regimuri extremiste sunt adânc implicate în terorismul violent împotriva civililor din Israel şi care fie posedă, fie doresc să intre în posesia unor arme de distrugere în masă.

Din acest motiv, "foaia de parcurs" consideră că premisele păcii dintre Israel şi palestinieni constau în normalizarea relaţiilor dintre Israel şi toate ţările arabe. Poate fi acest lucru realizat în viitorul apropiat? Cred SUA sau Cvartetul că ştiu într-adevăr cum pot schimba poziţiile închistate ale Siriei şi Libanului, care ameninţă existenţa statului Israel? Nu există nici o indicaţie în "foaia de parcurs" că iniţiatorii s-au gândit la acest lucru, mai mult decât să spună cu voce tare ce ar dori să se întâmple. 

În mod asemănător, "foaia de parcurs" este o tentativă de revigorare a procesului de pace de la Oslo. Dar acest proces, bazat pe acordurile din 1993 dintre Israel şi Autoritatea pentru Eliberarea Palestinei, a fost serios tulburat de când Yasser Arafat a respins planul de pace ce i-a fost oferit de către premierul Yehud Barak, cu sprijinul preşedintelui Bill Clinton, la Camp David în decembrie 2000. A fost un duş rece în politica Orientului Mijlociu, o schimbare masivă spre ceea ce a fost mai rău. Refuzul palestinienilor de a accepta sau chiar de a continua să negocieze pe aceasta temă, cea mai generoasă şi explicită ofertă a Israelului din 1967, în schimbul unui acord de încetare a conflictului, însemnă că palestinienii nu sunt gata pentru a accepta legitimitatea Israelului.

Acum este mult mai multă teamă şi ură de ambele părţi decât în 2000, când au eşuat negocierile de la Camp David. Sprijinul direct şi indirect dat de către Autoritatea Palestiniană atentatelor sinucigaşe împotriva civililor din Israel sugerează majorităţii israelienilor că palestinienii văd în continuare atacurile asupra civililor drept o armă legitimă. Răspunsurile uneori brutale ale Israelului la un asemenea terorism mai degrabă i-au îndârjit pe palestinieni împotriva Israelului.

Într-adevăr, declinul lui Y. Arafat şi numirea lui Mahmoud Abbas în funcţia de premier palestinian este un pas important în direcţia cea bună. Dar puterea reală a lui Mahmoud Abbas rămâne să fie testată. Controlează el într-adevăr resursele financiare obscure ale Autorităţii Palestinene care i-au dat lui Y. Arafat atât de mare putere dincolo de titlul formal de şef al Autorităţii Palestiniene? Mult mai important, are Mahmoud Abbas voinţa politică şi puterea pentru a suprima într-adevăr, cu duritate, dacă este necesar - grupuri teroriste ucigaşe care controlează o atât de mare parte din populaţia palestiniană? 

În viziunea celor care au redactat-o, "foii de parcurs" îi va lua câţiva ani până să fie implementată, în cel mai fericit caz doi, în cel mai rău caz, trei sau patru ani. Va fi nevoie de o monitorizare constantă a zecilor de puncte de dezacord existente la nivel înalt. Este preşedintele George W. Bush, sau un alt preşedinte american, capabil să exercite efectiv această autoritate enormă, zi de zi timp de doi sau trei ani, pentru a se asigura că părţile traduc într-adevăr ceea ce reprezintă acceptarea verbală a unui limbaj vag în decizii dureroase, chiar periculoase din punct de vedere politic?

"Experienţa trecută nu este încurajatoare. "Foaia de parcurs" va provoca în Orientul Mijlociu dune de nisip care au îngropat deja atâtea planuri de pace bine intenţionate. Israelienii şi palestinienii nu sunt încă pregătiţi pentru deciziile politice frontale preconizate de acest document. Au nevoie de o serie de măsuri de oprire a diferendelor pentru a aduce stabilitate şi siguranţă pentru civilii ambelor tabere. Printr-o asemenea detensionare, poate cândva în viitor reconcilierea va fi posibilă. Oricât de dificil sau trist ar fi de admis, momentul nu este propice pentru mai mult decât atât", concluzionează analistul israelian.

